Dieretuin-tier verskeur ma van tweeSamantha Kudeweh (Foto: Facebook) Hamilton-dieretuin in Nieu-Seeland het besluit om nie die Sumatraanse tier van kant te maak wat ŉ dieretuinbewaarder aangeval en verskeur het nie. Samantha Kudeweh (43) is Sondagoggend deur die mannetjiestier, genaamd Oz, in die dier se hok aangeval. Sy was langer as 20 jaar ŉ dieretuinbewaarder. Lance Vervoort, algemene bestuurder van Hamilton-dieretuin, het gesê daar is altyd ŉ risiko vir dieretuinpersoneel wat na groot diere omsien, maar het dit benadruk die tier hou nie ŉ groter risiko in nie. Volgens hom is dit die oortuiging van beamptes van die dieretuin dat die dier bloot uit instink reageer het. “Oz is ŉ merkwaardige dier,” het Vervoort gesê. “Hy is die pa van twee welpies en hy is noodsaaklik vir die teelprogram om hierdie seldsame spesie te help bewaar.” Duisende persone het ŉ petisie onderteken om Oz se lewe te spaar. Jeff Neems, woordvoerder vir die stadsraad wat die dieretuin bedryf, het gesê die publiek was nooit in enige gevaar tydens die voorval nie. Die nasionale dierebeskermingsvereniging het ook die dieretuin se besluit, om nie die tier van kant te maak nie, verwelkom, maar sy innige meegevoel met Kudeweh se familie en naasbestaandes betuig. Sumatraanse tiere word as kritiek bedreig beskou. Daar is minder as 400 op die Indonesiese eiland oor. Daar is vyf Sumatraanse tiere by die Hamilton-dieretuin. Die dieretuin is ná die aanval gesluit en die publiek sal eers weer van Donderdag af die dieretuin kan besoek. Meer as 128 000 persone besoek Hamilton-dieretuin jaarliks en dit is die vierde gewildste dieretuin in Nieu-Seeland. “Die lekkerste ding vir my oor my rol by die dieretuin is die geleentheid wat ek het om met ander spesies van aangesig tot aangesig te werk,” het Kudeweh vroeër oor haar pos op die dieretuin se webwerf geskryf. Kudeweh, van Waikato, is Maandag ter ruste gelê. Catherine Nichols, Kudeweh se kollega, het haar beskryf as ŉ “talentvolle, passievolle en hoogs ervare en professionele bewaarder”. Sy laat haar man Richard en twee kinders, Billy (9) en Sage (3) agter. Die dieretuin het bevestig dat ŉ opvoedingsfonds vir haar kinders beskikbaar gestel word. Lees meer: Die gesin se verklaring, Sydney Morning Herald, New Zealand Herald